ซัมมิท แคปปิตอล เปิดบ้านใหม่หลังสินเชื่อรถโตหมื่นล้าน
ซัมมิท แคปปิตอล เปิดบ้านแนะนำสำนักงานใหญ่แห่งใหม่ ชูแนวคิด “Happy Workplace”
17 ม.ค. 2563

ซัมมิท แคปปิตอล เปิดบ้านแนะนำสำนักงานใหญ่แห่งใหม่ ชูแนวคิด “Happy Workplace”
นายฮิเดโตโมะ ฟูจิวาระ ประธานบริษัท ซัมมิท แคปปิตอล ลีสซิ่ง จำกัด กล่าวว่า ซัมมิท แคปปิตอล ได้ย้ายสำนักงานใหญ่จากชั้น 10 มายังชั้น 11 ของอาคารอื้อจือเหลียง ด้วยเหตุผลหลักคือการสร้างองค์กรแห่งความสุข (Happy Workplace) เนื่องจากบุคลากรต้องใช้เวลาราว 8 ชั่วโมงต่อวันในการทำงานอยู่ที่บริษัท จึงต้องการให้บุคลากรได้อยู่ในที่ที่มีความสวยงามสะดวกสบาย สะอาดและปลอดภัย ให้ความรู้สึกเหมือนอยู่บ้าน อีกเหตุผลหนึ่งคือบริษัทได้ดำเนินงานมาถึง 25 ปีแล้วและมีการเติบโตอย่างต่อเนื่อง จึงจำเป็นต้องขยายพื้นที่รองรับการเติบโต ให้พนักงานมีพื้นที่ปฏิบัติงานได้อย่างมีประสิทธิภาพ
นายฟูจิวาระกล่าวเพิ่มเติมว่า ในปีนี้บริษัทจะเน้นเรื่องการให้สินเชื่ออย่างมีความรับผิดชอบและการควบคุมคุณภาพหนี้ โดยบริษัทมีนโยบายมุ่งสร้างการเติบโตที่มั่นคงและยั่งยืน ควบคู่กับการร่วมช่วยเหลือสังคมและสนับสนุนอุตสาหกรรมสินเชื่อเช่าซื้อรถจักรยานยนต์และสินเชื่อบุคคล ตามแนวทางการปล่อยสินเชื่อด้วยความรับผิดชอบของธนาคารแห่งประเทศไทย
พร้อมกันนี้จะให้ความสำคัญกับ Digital transformation หรือการนำเทคโนโลยีเข้ามาปรับใช้ในการดำเนินธุรกิจให้มีประสิทธิภาพยิ่งขึ้น สร้างช่องทางการขายใหม่ๆ ทางออนไลน์ เพื่อปูทางไปสู่การให้สินเชื่อผ่านช่องทางดิจิทัลในอนาคต รวมถึงเพิ่มจำนวนสาขาทั่วประเทศอีกร้อยละ 20 จากปัจจุบันที่มี 35 สาขา นอกจากนี้จะขยายตลาดสินเชื่อบุคคล และเสริมสร้างความสัมพันธ์กับลูกค้าบุคคลและดีลเลอร์อย่างต่อเนื่อง
ในปี 2562 ที่ผ่านมา ซัมมิท แคปปิตอล มีการเติบโตตามเป้าหมายที่ตั้งไว้ โดยสินเชื่อเช่าซื้อรถจักรยานยนต์มีมูลค่ามากกว่า 10,000 ล้านบาท เพิ่มขึ้น 11.2% จากปีก่อน และมีจำนวนสัญญาเช่าซื้อมากกว่า 270,000 สัญญา เพิ่มขึ้น 13% โดยภาคที่มีการเติบโตของสัญญาเช่าซื้อรถจักรยานยนต์สูงสุดคือภาคตะวันออก ซึ่งมีอัตราการเติบโต 14% และส่วนแบ่งการตลาด 25% ทั้งนี้บริษัทฯ มีแผนที่จะขยายตลาดในภาคเหนือ ตะวันออกเฉียงเหนือและภาคใต้ ซึ่งทั้ง 3 ภูมิภาคดังกล่าวมีอัตราการเติบโตสูงอย่างต่อเนื่องเช่นกัน